Egå Engsø
Egå Engsø, nydannet, lavvandet sø ved Egå 8 km nord for Aarhus' centrum.
Egå Engsø blev dannet i 2006 ved oversvømmelse af et tidligere afvandet engområde mellem Egå, Lystrup og Vejlby ved anlægget af Djurslandmotorvejen mellem E 45 og den hidtidige rute 15 mod Djursland, åbnet 2008. Søen er på ca. 100 ha, gennemstrømmes af åen Egå og omkranses af enge. Omkring søen er anlagt stier, og der er opført et fugletårn til iagttagelse af et efterhånden rigt fugleliv.